冬至上王丞相生日黄鍾歌
作者：劉弇
朝代：宋

paragraphs: 乾坤變化造萬物，十有一月生黄鍾。
黄鍾資養太和氣，上賢稟受爲三公。
至音鏗鏘儀鳳凰，播在簡冊成文章。
權衡度量立大法，朝廷四海聲洋洋。
往時霜木立如束，原野焦枯無紫綠。
自從緹室一陽生，半夜萌芽動寒谷。
登堂請獻眉壽杯，願同律管容葭灰。
玉鉉金鼎調鹽梅，年年陽德先春來。